„Bölcsességünk, és csak az, amit valóban bölcsességnek kell tartani, lényegében két részből áll, ezek pedig: Istennek és önmagunknak a megismerése.” Kálvin

Az imaséta beszélgetés Istennel, közbenjárás másokért és a vigasztalás forrása is. Reformátoraink nagy felismerése volt az is, hogy Istent mint Teremtőt, Gondviselőt, Krisztusban mint Barátot, és a Pártfogót életük minden helyzetével, döntéseikkel találkoztassák. Sokszor kellett szembesülniük azzal, hogy Isten akarata, elgondolása más, mint amit a körülöttük élő emberek tesznek, ahogyan élik az életüket. Hogy ne ingadozzanak, mint a nádszálak, és ne kelljen újra és újra kitalálniuk a korlátokat, amik védik őket, megfogalmaztak néhány olyan elvet, amit akár „szent makacsságnak” is nevezhetnénk. Ezek a *solá*k. A *csak*ok!

Mikor végigmész ezen az ösvényen, az öt *sola* elv mentén imádkozhatsz, gondolkodhatsz el kérdéseken. Isten akaratát felismerni az életünkben a legnagyobb élmény. Újra meg újra ez a legnagyobb kihívás is. Hívd segítségül Isten Lelkét, kérd az ő gyógyító jelenlétét erre az útra!

**Első állomás**

**Sola Scriptura!**

Csak a Szentírás! Csak azért is az, amit az Isten mond!

Kálvin kedves igéje a 23. zsoltár volt:

*„Dávid zsoltára.*

*Az Úr az én pásztorom, nem szűkölködöm.*

*Füves legelőkön terelget, csendes vizekhez vezet engem.*

*Lelkemet felüdíti, igaz ösvényen vezet az ő nevéért.*

*Ha a halál árnyéka völgyében járok is, nem félek semmi bajtól,*

*mert te velem vagy: vessződ és botod megvigasztal engem.*

*Asztalt terítesz nekem ellenségeim szeme láttára.*

*Megkened fejemet olajjal, csordultig van poharam.*

*Bizony, jóságod és szereteted kísér életem minden napján,*

*és az Úr házában lakom egész életemben.” (Zsolt 23)*

Mikor szembekerült Genf város vezetőségével, vagy a családjában tragédiák történtek, esetleg döntés előtt állt, megnyugvást jelenthettek neki a zsoltár szavai.

Te miben várod most életedben Isten kijelentését? Imádkozz érte, kérd az ő neked szóló igéjét!

Van-e olyan számodra kedves ige, amin keresztül talán először hallottad Isten személyesen neked szóló szavát? Vagy, olyan, ami átsegített, vigasztalt vagy utat mutatott életed egy pontján? Keresd ki a Bibliából, írd le magadnak egy szép papírra, és vidd magaddal!

**Második állomás**

**Sola fide!**

Csak hit által, csak Istenben bízva!

Luther, Kálvin és valamennyi reformátor sokat küzdött hite védelméért, újra és újra meg kellett fogalmazniuk, mit jelent számukra hinni Krisztus váltságában. Luther komoly lelkiismereti harcot vívott önmagával amiatt, hogy jócselekedeteivel sem tud Istenhez közelebb kerülni, vagy érezni a szeretetét, kiérdemelni a megbocsátást.

Hinni – újra meg újra a bizalom kifejezése Isten felé. Hinni azt jelenti, hogy Isten kegyelmét, amelyet Krisztusban adott nekünk, életem minden területén aprópénzre tudom váltani. Bízom Isten jóságában, rábízom magam, a családom, és a megoldhatatlannak tűnő dolgokat…

Ülj le, vegyél kezedbe egy diót, és gondolj arra, ami a legnagyobb nehézség most az életedben.

Térdelj le a szőnyegre és imádkozz érte! A hit ajándék: kérjed bátran!

Majd törd meg a diót, és edd meg: erőt ad. Közben gondolj arra, hogy vannak értékek, amelyek csak töréssel jönnek elő…

**Harmadik állomás**

**Solus Christus!**

Csak Krisztus! Egyedül Krisztus által van út az Atyához!

Érintsd meg ezeket a tárgyakat! Jézus Krisztusra emlékeztetnek, aki annyira szerette ezt a világot, benne téged is, hogy önmagát adta értünk. Nem kell jónak lennünk, vagy látszanunk, ő már akkor meghalt értünk, mikor még bűnösök voltunk. Ennyire szeret téged.

Tanít téged is: Kit nehéz szeretned? Önmagadat? Szüleidet? Testvéredet? Barátodat? Ellenségedet?

Gondolj most arra, akit nehéz szeretned, és miközben imádkozol, hogy betöltsön az isteni szeretet,

kössél össze magadnak egy kis keresztet.

Ha hiszel Krisztus érted is vállalt szeretetében – halálában és feltámadásában –,

Krisztus egyre inkább élni fog benned.

Pál mondja: *„…többé tehát nem én élek, hanem Krisztus él bennem…” (Gal 2,20)*

**Negyedik állomás**

**Sola gratia!**

Csak kegyelemből, nem az érdemeinkből!

A kegyelem a megbocsátásban és az elengedésben érthető meg leginkább számunkra. Hiszen mindannyian ismerjük a haragot (Isten és a másik ember felé is), a fájdalmat, amikor valaki megbántott, a bűntudatot, amikor mi okoztuk a sebet másnak.

Lépj bele a cipőbe! Próbálj menni benne! Tudsz benne járni? Nem úgy, ahogy kényelmes. Amikor ezek az érzések uralják az életünket, vagyis amikor haragszunk, bosszút állnánk, vagy állandó lelkiismeret-furdalást érzünk, és még élni is félünk, olyan, mintha nem azok lennénk, akik vagyunk. Kihat az életünkre. Mintha más cipőjében járnánk, mintha magunk mellett sétálnánk. Görbült állapot ez, amikor nem Isten kegyelméből élünk.

Van-e az életedben valaki, akinek nem bocsátottál meg, vagy akitől nem tudod elfogadni a bocsánatkérését?

Írj hozzá egy levelet, és dobd bele a postaládába!

Aztán mosd meg az arcodat, és imádkozz érte! Mondj rá áldást!

Isten már megbocsátott.

**Ötödik állomás**

**Soli Deo Gloria!**

Csak egyedül Istené a dicsőség!

*„ …minden jó adomány és minden tökéletes ajándék onnan felülről, a világosság Atyjától száll alá…” (Jak 1,17)*

Emeld fel tekintetedet önmagadról Istenre, és szemléld az ő csodáit! Nézz körül, mennyi minden emlékeztet Istenre! Gondold végig mindazt, amit tőle kaptál, amiért hálás vagy, amiben az utóbbi időben megláttad az ő nagyságát, dicsőségét!

Megállok, elcsöndesedek, Istent szeretném csodálni. Magasztald és dicsőítsd őt, mert méltó rá!

Segítenek a zsoltárok, olvass el belőle, amennyi jól esik, hogy imádhoz ihletet meríts.

*Dávid zsoltáréneke.*

*Kész a szívem arra, Istenem, hogy énekeljek és zengedezzek lelkesen!*

*Ébredj, lant és hárfa, hadd ébresszem a hajnalt!*

*Magasztallak, Uram, a népek közt, zsoltárt zengek rólad a nemzetek közt.*

*Mert szereteted az égig ér, hűséged a magas fellegekig.*

*Magasztaljanak a mennyben, Istenem, dicsőítsenek az egész földön! (Zsolt 108,1–6)*